###### Stema%20(100px) Prova14

**Republika e Kosovës Komuna e Gjilanit**

**Republika Kosova Opstina Gnjilane**

**Republic of Kosovo Municipality of Gjilan**

 **Gilan Belediyesi**

**EKSTRAKT**

**Nga procesverbali i mbledhjes së Kuvendit Komunal e mbajtur me datë 24.12.2020 në ora 10:00 në sallën e KK-së, me këtë:**

**R E N D P U N E**

1. Konstatimi i prezencës së anëtarëve të Kuvendit
2. **Rekomandimet e Komitetit për Politikë dhe Financa:**
	1. **Propozim vendimet për marrjen nën mbrojtje të trashëgimisë natyrore (vlerë natyrore) në Komunën e Gjilanit**
	2. **Draft Rregullore Komunale (KGJ) nr. 6/2020 për përcaktimin e procedurave të dhënies në shfrytëzim të pronës së paluajtshme të komunës për periudhën më pak se një vit**
	3. **Propozim Rregullore për ndryshimin dhe plotësimin e Rregullores 01.Nr.016-126422 të datës 29.12.2016 për kushtet, kriteret dhe procedurat e ndarjes së subvencioneve**
	4. **Propozim Plani i punës i KK- Gjilan për vitin 2021**
	5. **Propozim vendimi për miratimin e orarit të mbledhjeve të Kuvendit dhe Komiteteve të KK-Gjilan për vitin 2021**
	6. **Raporti i punës për vitin 2020 i KKSB**
	7. **Plani i punës për vitin 2021 i KKSB**
3. **Të ndryshme**
4. **Konstatimi i prezencës së anëtarëve të Kuvendit**

**Përveç anëtarëve të kuvendit në mbledhje prezantuan:** Sali Fazliu, Ramiz Ramadani, Naser Korqa, Bekim Bajrami, Nazim Gagica, Sami Spahiu, mediat e shkruara dhe ato elektronike.

**Munguan:** Imran Thaqi dhe Milivoje Stojanovic.

**Shpresa Kurteshi-Emini:** atëherë po e hapim 30 minutëshin për pyetje nëse keni.

**Xhevat Demiri:** unë sot këtu dola në emër të qytetarit jo në emër të Aleancës, dola të bëj një kërkesë besoj që është legjitime dhe e drejt, ku kërkoj që njerëzit të cilët janë të prekur dhe kanë qenë të prekur nga covidi-19, t’u bëhet një kompensim, sepse siç e dini shumica e komunave kanë filluar me bë atë kompensim.

Meqenëse unë isha dhe jam i ballafaquar për çdo ditë me këtë sëmundje e di koston e tyre e cila është shumë e rëndë, shumë e lartë dhe sado pak do të ishte një satifaksion shumë i mirë që ne t’ua bëjmë një kompensim sado pak.

Propozimi im i një mjekut dhe i qytetarit është që së paku me nga 200 euro t’i kompensojmë do të ishte mirë dhe do të ishte më e pranueshme.

Njëherit shfrytëzoj rastin të falënderoj dhe t’ju uroj 31 vjetorin e LDK-së, sepse dikush e di, dikush nuk e di unë kam qenë një ndër themeluesit e parë të asaj dege kur është formuar.

**Nehat Osmani:** unë pata një shqetësim ose kërkesë ose pyetje për Drejtorinë e Kulturës, Rinisë dhe Sportit po e shoh që drejtoresha nuk është këtu po nuk ka lidhje.

Është sigurisht me interes edhe për nënkryetarin edhe për të gjithë të tjerët shqetësim i ngritur siç thash nga fusha e kulturës edhe artit që me të vërtetë reflekton në praktikat e standardizuara dhe gati në të gjitha fushat tjera kur flitet për subvencionimin e projekteve ku një dukuri do të duhej të ishte para së gjithash një mundësi për të stimuluar organizatat kreative profesionale dhe ndihmohen shumë organizata tjera joqeveritare e në realitet shfrytëzohet për qëllime të dyfishta politike elektorale.

Thirrjes së fundit publike të DKRS për subvencionimin e aktivitetit artistik në Gjilan për OJQ-të kulturore të publikuara me 28 gusht me një afat të aplikimit deri më 17 shtator, ju kishin përgjigjur mbi 70 organizata që kishin nënshkruar kontratat për subvencionim ndonëse me rregulla dhe procedura të qarta të këtyre thirrjeve publike, institucioni përgjegjës për mbarëvajtjen e këtij procesi vetëdijshëm ka bërë një varg shkeljesh.

**Isa Agushi:** unë e kam një shqetësim komisioni për shqyrtimin e ankesave për emërimin e rrugëve e ka kryer punën e vet por në terren puna nuk është kryer d.m.th nuk janë vendos tabelat e rrugëve, e fshatrave d.m.th kjo ka ngec, nuk e di pse ku ka mbet puna te operatorët apo te komuna është problemi?

I kam edhe dy shqetësime tjera edhe ky vit shkoi qentë endacak na mbetën nëpër rrugë ku kam shpresuar te kjo qeveri që do ta kryej këtë punë, po as këtë nuk e përfundoi.

Te rrethi te Stacioni i Autobusëve në Gjilan edhe pse u bë vendi për këmbësor, qytetarët ecin nëpër rreth d.m.th janë në rrezik, aty duhet të ndërmerret diçka edhe unë besoj që policia e Kosovës duhet të del edhe nëpër rrethe, se çdo kund në botë policia dalin dhe ju ndihmojnë qytetarëve dhe i udhëzojnë qytetarët që të kalojnë aty ku duhet edhe t’i udhëzojnë vozitësit e makinave se akoma nuk e dinë shumica prej tyre si duhet rreshtuar dhe kush ka përparësi në rreth.

Unë thërras në këtë rast i bëj apel policisë së Kosovës që të del nëpër rrethe dhe t’ju ndihmoj vozitësve, t’ju tregoj kush ka përparësi në rreth se për neve është një risi e rrethit!

**Mimoza Kadriu-Qerimi:** në fakt dr. Xhevati e ngriti çështjen e subvencionimit ndihmesën për familjet apo personat e prekur nga covid-19, po gjithashtu kësaj ja kisha bashkëngjit subvencionimin e bizneseve që operojnë në komunën e Gjilanit, sepse dihet që ato janë dëmtuanga pandemia dhe e di që është bërë një hulumtim për me pa gjendjen, pasojat që ka shkaktua në aspektin ekonomik, nuk di se cili është bilanci dhe çka është parapa në këtë aspekt?

Një pyetje tjetër për DSHP, drejtor rruga e Prishtinës saktësisht magjistralja Gjilan-Prishtinë kilometri i parë nga udhëkryqi i madh nga ana e djathtë është problemi që aty mungon kanalizimi dhe ujësjellësi?

Çështja e kanalizimit po zgjidhet me investime që BERZHI, po i bën me zgjerimin e rrugës mirëpo unë jam befasua kur kam marr vesh që nuk është planifikuar që të vendosen gypa aty për ujësjellës duke e marr parasysh që ai investim herë do kurdo kur të investohet në atë pjesë ka me u dëmtua kështu që a është mirë me që punimet e anës së poshtme s’kanë filluar në pranverë me planifikua që me u krye të njëjtën kohë me u vendos edhe gypat e ujësjellësit, pra kjo ishte çështja?

Çështja tjetër është se në javën e kaluar isha në Bibliotekën e Qytetit për t’u furnizuar me libra për fëmijën tim, gjatë kësaj vizite u habita që si një institucion i ri, i ndërtuar me kosto milionësh të jetë fare pak i furnizuar me libra e që mund të gjesh rrallë libra të kërkuar?

Pyetje për DKRS pse nuk blihen libra me paratë të cilat inkasohen nga lexuesit kur dimë se regjistrimi kushton 3 euro për fëmijë, kurse 7 euro për të rritur.

Ku shkojnë gjithë ato mjete që grumbullohen nga lexuesit, gjithashtu edhe një çështje të fundit jo pak të rëndësishme po shumë të rëndësishme po për shkak të radhitjes ka mbet ashtu është çështja te lagjja Iliria –ish Kamniku ju e dini që aty d.m.th kompleksi banesor është i ndërtuar para 40 vitesh dhe që nga ajo kohë nuk është investua fare, aty jetojnë 216 familje dhe me qindra e mijëra banorë për ato komplekse i cili përbëhet prej 36 komplekseve nga 2 hyrjet, në shumicën e banesave pik çatia dhe ka probleme shumë dhe gjithashtu edhe fasada jashtë është dëmtuar skajshmërish ku banorët janë në iniciativë për grumbullimin e nënshkrimeve dhe të një peticioni për të investuar në izolimin e këtyre banesave dhe gjithashtu çative, sepse ju e dini që edhe komuna edhe në të kaluarën banesat nëpër qytet i ka renovuar ndërsa atje nuk është investuar qe 40 vite.

Unë kërkoj që kjo të hyjë si pikë e veçantë te në të ndryshme ta diskutojmë më gjerësisht këtë çështje?

**Avdyl Aliu:** në emër të grupit të këshilltarëve të LDK-së dua t’i falënderoj të gjithë duke filluar prej dr. Xhevatit edhe të tjerët, përfaqësuesit e subjekteve tjera politike që dje dhe sot na kanë uruar për 31 vjetorin e LDK-së, faleminderit për urimin!

Njëkohësisht dua me u pajtua me urimin dhe kërkesën, me u bo bashkë me kërkesën e dr. Xhevatit në lidhje me të sëmurit nga covid, ku kjo është veç në shqyrtim e sipër prej komunës, jemi duke i bërë përpjekjet me DBF-në dhe me Zyrën e Kryetarit për këtë çështje.

Po kjo kërkesa e doktorit veç e forcon këtë dhe shpresojmë që edhe doktori duke qenë koordinator nacional i Zyrës së zëvendëskryeministrit për agjendën anti-covid, shpresojmë që në strategjinë e kësaj zyre edhe zëvendëskryeministrit me hy edhe Komuna e Gjilanit si pjesë e ndihmave për këtë.

**Ibish Ibishi:** ne edhe në KPF e kemi diskutuar çështjen e daljes në ndihmë të prekurve nga pandemia covid-19 po ajo është dashtë normal edhe nga kryesuesja këtu të njoftohemi të gjithë po falënderoj dr. Xhevatin që erdhi kjo kërkesë nga ai dhe po shihet që të gjithë janë të interesuar dhe e kanë pa të udhës që t’u dilet në ndihmë të prekurve nga kjo sëmundje .

Nuk është veç kjo çështje po me ju dal në ndihmë në këtë situatë të rëndë do të ishte mirë sepse kemi kategori të ndryshme dhe duhet të mendohet edhe për këto kategori të cilat janë në gjendje të rëndë socio-ekonomike, kështu që të mendohet edhe për ta.

Sa i përket pikës pyetje dhe përgjigje unë ju kam drejtua drejtorit të Inspeksionit përmes postës elektronike, mirëpo po e shoh që këtu nuk është nuk dua me përsërit atë pyetje për me marr kohë gjithashtu DSHP, i kam drejtua pyetje para 3 muajsh kam prit 2 muaj se po marrim përgjigje por nuk kemi marr përgjigje dhe do të ishte mirë me e çel imellën drejtori dhe me pa se cilat pyetje i kam parashtrua qysh atëherë.

Përgjigjet të cilat i kemi marr për propozimet që i kemi bërë për buxhetin e vitit 2021, po ashtu iu kam drejtuar drejtorive përkatëse me kohë të caktuar dhe përgjigje dhe sqarim nuk kam marr këtu në kuvend, përpos shkresës me të cilën janë arsyetuar se problemet të cilat i kanë vlerësua nuk i përkasin institucioneve të Komunës së Gjilanit, megjithatë gjitha ato çështje të cilat i kam adresua të cilat kam mendu se duhet me hy në buxhetin e vitit 2021 janë çështje të cilat i përkasin territorit të Gjilanit.

Kështu që drejtor t’u kisha lut mundësisht në ato pyetjet që i kam bërë me na dhënë sqarime dhe përgjigje, nëse është nevoja unë i përsëris pyetjet se i kam me veti nëse jo atëherë pyetjet që i kam bërë para 2 muajve ish kanë mirë me u përgjigj?

**Nevzat Isufi**: meqë e mori fjalën Avdyli pak si pa rend po e ka fjalën për urime, si duket ka harresë të qëllimshme ka pas vend edhe për urime tjera.

Unë kam disa pyetje në rend të parë një e kam për ekzekutivin dhe kryesuesen e kuvendit në një nga trajnimet e bëra organizata DEMOS ku ju keni qenë të ftuar besoj si anëtarë të kuvendit por edhe anëtarët e ekzekutivit është bërë fjalë për perfomancat e komunës me ç ‘rast d.m.th në kuadër të vlerësimit të indikatorëve performancës është përmend plani i integritetit.

Atje thuhet që Komuna e Gjilanit ka realizuar 100%, ndërsa me sa mbaj mend nuk e di që kemi një plan të tillë është sjell në kuvend dhe është diskutuar.

Shtrohet pyetja a e dini çka është plani i integritetit ju kryesuese dhe nëse është plotësuar nga Gjilani që kjo performancë, pse ky plan nuk është sjell asnjëherë në kuvend ?

Tjetra ka të bëjë me DKA- në drejtor e dimë që një numër i madh i drejtorëve janë më shumë vetëm si ushtrues detyre për shkak se ju ka kaluar mandati?

Sa drejtor të shkollave janë në këtë pozitë dhe pse po anulohen konkurset për drejtor?

Tjetra po ashtu ka të bëjë me drejtorin e Arsimit ku ka ankesa nga profesorë të lëndëve të caktuara sidomos në gjimnaz ku d.m.th ju është zvogëluar fondi i orëve, sidomos lëndëve të rëndësishme matematikë, fizikë dhe kimi me reduktim të orës edhe të numrit të orëve se mos të flasim për reduktimin e minutazhës së orës mësimore me të cilën gjithë ne jemi dëmtuar e më së shumti nxënësit?

Kush ka të drejtë ta bëjë këtë dhe a jeni në dijeni ju për këtë dhe tjetra ka të bëjë me çështjen e bursave ku në opinion publik ka pas një ankesë nga një organizatë studentore për mënyrën e ndarjes dhe pyes a është shqyrtuar kjo kërkesë dhe a ka bazë kjo ankesë e bërë nga kjo organizatë studentore lidhur me bursat?

**Bujar Nevzati:** një orë e ke mbi kokë dhe po të ecë përpara d.m.th po të tregon ty që duhet me ecë punët përpara po juve udhëheqjes komunale dhe ty kryesuese krejt punët po ju shkojnë zvarrë e mbrapsht.

Mirë që të ka ardhur edhe fundi i mandatit dhe po besoj që kryesuese si t’i më nuk do të kemi këtu në kuvendin komunal të Gjilanit dhe t’i e di unë deshta një reagim këtu fjalën e parë duhesh me ju dhënë gjithmonë shefave të grupit, po t’i po i lë në fund dhe me qëllim a pa qëllim t’i e di më mirë le të jetë në ndërgjegjen tënde.

Te urimet e Avdylit, Nevzat e kemi autorizua veç për urime jo për më larg tjerat i uron dikush tjetër.

Kisha me ngrit çështjen e rrugës me 4 korsi ku ne i patëm ngrit disa shqetësime tona ku u bë pa asnjë plan dhe kjo mua me ndodh përditë se udhëtoj aty dhe për çdo ditë aty dënohen qytetarët për arsye të punimeve pa plan.

Aty e dinë që u planifikua me ndreq rrugën e 4 korsi, por nuk e kemi mat me kohë na ka dal që kur kemi shku aty te rruga e tregut që është na ka dal ajo korsia e dytë një metër e një zhiletë, nuk po kanë ka me kalua qytetarët, prandaj kisha me ngrit si shqetësim dhe me kërkua që me dal me rregullu e jo me u dënua qytetarët përditë nga policia për fajin e udhëheqjes komunale?

Tjetër te ndihmat që e ngriti dr. Xhevati po ashtu edhe ne si grup i PDK-së e mbështesim dhe mendojmë se është i vonë kjo kërkesë, ne kemi mujtë me thirr mbledhje të jashtëzakonshme dhe komunat tjera ka 3 muaj që kanë fillu me i ndihmu qytetarët po përsëri më mirë është vonë se mos me ndodh kjo, prandaj mendoj se kjo sot të futet në rend të ditës dhe të merret një vendim për me i ndihmua qytetarët e komunës sonë?

**Arieta Rexhepi:** lidhur me propozimin për ndihmën e qytetarëve të prekur me covid është një çështje që kërkuam të hyj në rend të ditës edhe në mbledhjen e KPF-së për të cilën do të mendojmë që është më mirë të diskutojmë te pika e raportit të grupit të emergjencave për rastet e covidit edhe ma merr mendja se aty do të diskutojmë pak më gjerësisht lidhur me këtë çështje ku kemi me specifiku ndoshta shumën dhe mënyrën e ndarjes së ndihmave të pakta nga komuna për qytetarët e prekur.

Sa i përket pyetjeve të mia kryesisht jam fokusuar te Zyra e Prokurimit e cila kryen një punë të rëndësishme për lidhjen e kontratave ku me raste ndodh edhe të shtyhen punët shkaku i mos lidhjeve të kontratës me kohë.

Në faqe të komunës te planifikimi i Prokurimit shohim disa kontrata për të cilat njëkohësisht do t’i parashtroj pyetjet më konkrete?

P.sh planifikimi i Prokurimit është publikuar në prill të vitit 2020, ndërsa riplanifikimi përfundimtar i Prokurimit në shtator të vitit 2020, ku shumicës ju mungon data e parashtruar e fillimit të prokurimit?

Kemi përshkrim të kontratës furnizim me IT kompjuter, printer, skaner e llaptop etj., te Inspeksioni me vlerën e parashikuar të kontratës 127.000, 795 euro, ndërsa te riplanifikimi është për më pak se 2,200 euro?

Pyetja ime është pse nuk figuron sasia e pajisjeve në fjalë që janë planifikuar përkatësisht në këtë kontratë furnizim në kabinetet të kimisë dhe biologjisë në vlerë prej 30.000 euro e kemi të planifikuar pra në fillim të vitit, ndërsa te riplanifikimi nuk figuron ky furnizim?

Për çfarë arsye është hequr ky furnizim për kabinetet apo keni menduar se i kemi të furnizuara të gjitha shkollat me kabinet të fizikës, të kimisë dhe biologjisë edhe nuk kemi nevojë ?

Ka filluar punën ndërtimi i aneksit te shkolla “Thimi Mitko”, është bërë planifikimi prokurimit te përshkrimi i kësaj kontrate me vlerë parashikuese 40.000 euro, ndërsa tek njoftimi për dhënien e kontratës kemi vlerën e parashikuar 67.000 euro?

Pyetja ime këtu është si është e mundur të planifikohet një kontratë pune duke ditur shumë saktë se çka do të punohet kuptohet duke u bazuar në projekt të kemi një rritje të vlerës për 70% të asaj që është planifikuar ?

Te përshkrimi i kontratës sigurimi për nxënësit e shkollave profesionale gjatë mbajtjes së praktikës profesionale në vlerë prej 5000 euro më tregoni ju lutem më saktë se për çfarë sigurimi të nxënësve është fjala?

Te përshkrimi i kontratës, sigurimi i objekteve komunale dhe shkollore me vlerë të parashikuar të kontratës 829,843 euro, na tregoni a keni lidhur kontratë të kësaj natyre dhe të kësaj vlere ?

Tek përshkrimi i kontratës shtrirja e rrjetit të gazit natyror dhe të kompresuar në Komunën e Gjilanit në vlerë prej 7000 euro edhe këtu na tregoni për çfarë kontrate të mundshme është fjala?

**Shefik Surdulli:** unë kam dy çështje që janë preokupim është brengë e shoqërisë gjilanase, por meqë njëra mund të inkorporohet në pikën te informata e aktivitetit të Qendrës Operative Emergjente po e lë atë të diskutojmë.

E para është një shqetësim të cilën e kam ngrit publikisht ku kam bërë një reagim publik lidhur me funksionimin e institucioneve paralele ilegale në Komunë të Gjilanit siç jeni në dijeni mbase shumica prej jush është fatkeqësi që akoma në Republikën e Kosovës respektivisht në këtë rast në Komunën e Gjilanit vepron institucioni i ashtuquajtur kryetar i përkohshëm i Komunës së Gjilanit.

Këtë e pash në një transmetim në një televizione publik lokal, ku i ashtuquajturi kryetari i komunës së Gjilanit Millosheviq u shpërndau dhurata fëmijëve serb.

Unë kujtoj që ky rast do të duhej ta shqetësonte komunën e Gjilanit, pavarësisht se kompetencat ekzekutive dhe vendimmarrëse për këtë i takojnë nivelit qendror, por meqë është fjala për komunë në territorin e Gjilanit komuna respektivisht kryetari i komunës legjitim z. Lutfi Haziri do të duhej të reagoj sepse kujtoj që është servim i kushtetutshmërisë së Republikës së Kosovës.

Kjo është ajo që unë e pash se është e nevojshme të reagoj sot dhe të kërkoj nga Komuna e Gjilanit që të reagoj edhe ajo në mënyrë që mos të përsëriten këto gjëra të cilat fatkeqësisht e rëndojnë situatën e kushtetutës së Republikës së Kosovës dhe në përgjithësi edhe të komuniteteve serbe sepse ne e dimë të gjithë jemi dëshmitarë që në Komunën e Gjilanit respektohen me përpikmëri të drejtat e pakicave në këtë rast edhe atyre serbe sipas kushtetutës Republikës së Kosovës dhe nuk ka asnjë arsye, asnjë nevojë që në Komunë të Gjilanit të funksionojnë institucionet paralele çfarëdo qofshin ato në këtë rast serbe.

**Hevzi Xhelili:** shqetësimi im dhe pyetja ime ishte sidomos për bizneset, pyetja ime është se çka kanë ndërmarr komuna a kanë planifiku me i ndihmu bizneset për arsye se po e shoh se po kërkojnë edhe ndihma që janë të arsyeshme për qytetarët në këtë pandemi.

Po unë mendoj se ato ndihma ai buxhet krijohen prej bizneseve, prandaj kisha dashtë me i ndihmua edhe bizneset se kanë nevojë shumë në këtë situatë të pandemisë?

**Krenare Latifi Kqiku:** kam një pyetje për DSHP, bëhet fjalë për projektet infrastrukturore që përfshin lagje të tëra ndërsa për arsye të panjohura dhe të pakuptueshme ndonjë rrugicë apo shtëpi mbesin pa u përfshirë në projekte të përbashkëta që nënkuptojnë infrastrukturën nëntokësore sikur janë rrjeti i kanalizimit, ujësjellësi si dhe shtrimi dhe asfaltimi i tyre.

Një rast i tillë i anashkalimit dhe përjashtimi nga projektet e përbashkëta prej të hyrave të përbashkëta të qytetarëve është edhe rruga “Ibrahim Pacolli”, e cila shtrihet brenda një rrugice të ngushtë vetëm për këmbësorë e mbuluar me kubëza edhe e pajisur me kanalizim në të cilin janë të kyçur të gjithë rezidentët përgjatë rrugëve.

Vetëm një rrugicë e shkurtër anësore jo më e gjatë se 25 m ka mbetur qëllimisht jashtë projektit pa përfshirjen në rrjetin e kanalizimit dhe pa vendosjen e kubëzave në këtë rrugicë për shkak të linjës të këtyre banorëve në këtë hapësirë, rruga është gjithnjë e vërshuar, kanalizimi gjithnjë shpërthen ndërsa qasja nëpër shtëpitë e banuara është e pamundshme së fundmi hapësira e lirë ka filluar të shndërrohet në deponi të materialeve të ngurta dhe të mbeturinave.

Pyetja ime për drejtorin e DSHP-së konsiston në atë që pse komuna ka devijuar nga projekti i përbashkët vetëm për këtë pjesë të rrugës për këta banorë si dhe a ka të planifikuar të intervenoj në këtë pjesë në mënyrë që edhe këta banorë të përfshihen në infrastrukturën nëntokësore dhe rrugore sikur të gjithë fqinjët e tyre ?

**Arianit Sadiku:** fillimisht desha të bëj pyetje për drejtorin e Urbanizmit kam një ankesë në kundërshtim të një qytetari dhe jo vetëm të një qytetari po të një lagje të cilën e kanë dorëzua me 26.12.2019 një ankesë kundërshtim ku janë kundërshtuar kushtet e dhënies së lejes së ndërtimit ku në atë zonë të lagjes Kamnik te rruga “Dalip Dalipi”, ku qytetarët e asaj lagje kanë bërë edhe peticion që tash një vit nuk ju është kthyer një përgjigje atyre qytetarëve.

Sipas disa qytetarëve më shumë se 2-3 herë kanë ardhur tek drejtoritë për me marr një përgjigje të tillë asnjëherë nuk ju keni drejtuar me një përgjigje?

Aty janë edhe nënshkrimet që kanë bërë një peticion që kanë kundërshtua lejen e rregullimit të asaj ndërtese ?

Pyetja tjetër ka të bëjë me DBP e dimë që edhe vitin e kaluar po të njëjtën kohë në fundvit janë mbjell fidanët tek varrezat e dëshmorëve tek pjesa e Kodrës së Dëshmorëve, sa fidane janë mbjell, sa kanë kushtuar ?

I njëjti projekt është tash në të njëjtat vende ku janë mbjellë fidanet prapë për çfarë arsye bëhen investimet e ngutshme pa menduar mirë dhe pa mirëmbajtje ?

Pyetje për DSHP, rregullimi i trotuarit rreth Spitalit Regjional ka disa ditë që është duke u punuar aty edhe ka mbetur në vazhdimësi punimet atje.

Dua të di kush është mbikëqyrësi i atij projekti për shkak se janë vërejt shumë defekte në punimet të cilat janë realizuar në atë zonë?

**Xhelal Hajrullahu:** tani më janë bë 1 vit që në këtë kuvend ka pas shumë zhurmë dhe debate rreth lokacionit të varrezave?

Çka po ndodh më nuk kemi informacion varrezat ekzistuese nuk ka më vende të reja për varre të reja, a ka ndryshim destinimi, a është diskutu më për këtë?

**Avdyl Aliu:** shumë po më rrinë gati, unë kur po foli po me më nejt gati mirë bile edhe me u koncentrua pak mirë, me pa çka po foli mos me mi keqinterpretua ato.

Unë nuk bëra urim për çka më thanë që bëre urim, unë veç e falënderova për urimin që ma bënën tjerët e kështu që është në traditën tonë dhe është keq mos me i thanë dikujt faleminderit kur të uron dikush diçka.

Po me atë rast unë edhe u zotova që po ja bëj Bujarit një urim tash po ta bëj një urim edhe po e bëj urimin tash pasi që jemi në fund vit, po i uroj për vitin e ardhshëm rahati edhe paqe me gjithë njerëzit edhe me kolegët këtu sidomos me kolegët e vet që është ulur aty.

**Gentrit Murseli:** ashtu siç e ceku profesori Nevzati para pak ditësh në Komunën e Gjilanit ka ardhur një ankesë nga ana e parlamentit studentor të Universitetit “Kadri Zeka”, në lidhje me çështjen e konkursit të bursave për studentë.

Ne si anëtarë të komisionit shprehim gatishmërinë e plotë që brenda këtij viti kur do që ata gjejnë kohë le t’i takojmë në mënyrë që nga afër t’i dëgjojmë të gjitha shqetësimet e studentëve.

Pra gjatë takimit ne do të bëjmë një përmbledhje, një raport me të gjitha rekomandimet nga ana e tyre dhe këto rekomandime ne do t’i bashkëngjisim në raportin e punës së komisionit dhe pastaj do ta dorëzojmë në këtë kuvend për shqyrtim.

Pra ne synojmë që zëri i studentëve të vijë direkt në këtë kuvend përveç përgjigjes zyrtare që sigurisht do ta marrim nga komisioni i ankesave.

**Arbër Ismajli:** më lejoni që t’i shpreh ngushëllimet më të sinqerta këshilltarit Fitim për humbjen e vëllait lutem që ju tjerët ta përjetoni më lehtë se dhimbja për vëllain është e madhe.

Ajo çka dola unë këtu është kërkesa e Nehat Osmanit i cili kërkon sqarime për ndarjen e subvencioneve në DKRS, gjithashtu ishte kërkesa e Isa Agushit për tabelat, emërtimin e rrugëve që të njëjtën gjë e ka pa edhe Shefiku në seancën e kaluar po besoj që Bekimi është këtu edhe na sqaron më mirë pse ka ende rrugë të cilat nuk janë shenjëzu edhe përkundër asaj që i kanë tejkalu gjitha procedurat .

Arietë t’i i ke disa shqetësime për Zyrën e Prokurimit ndoshta më mirë të kisha sugjerua me ju drejtu Zyrës së Prokurimit, sepse nuk kam informacione nëpër disa aktivitete që i përmendët përpos që duhet me pranu që zakonisht kemi pas probleme në projekte ka pas shumë projekte që janë bë edhe ka pas mangësi në ato projekte.

Kemi problemin e tregut të gjelbër është stadiumi i qytetit që ka qenë, duhet me pranu ku ka pas mangësi në projekt po sa arrita me kuptua te kulmi i shkollës së mesme besoj që Zyra e Prokurimit do të përgjigjet.

Nehat, unë të njoftoj që 24.000 euro është vlera totale e tyre dhe e kemi pas të vështirë t’i sigurojmë këto mjete, por bashkërisht me juve kemi arrit që këtë vlerë me e nda për subvencionim të organizatave ku janë 72 organizata përfituese që kanë qenë ku 33 janë në sport ndërsa të tjerat janë në kulturë e rini .

Zyrtarisht kemi pranuar vetëm një kërkesë nga krejt organizatat që kanë marr pjesë ku komisioni i ankesave ka qenë i përbërë prej 5 personave që konsideroj që janë njerëz jashtëzakonisht të mirë, të ndershëm dhe të përgjegjshëm.

Është Ismete Kurtalani, Zija Ramadani, Genc Mustafa, Qazim Azizi dhe Enkelejda Arifi zyrtarisht unë e di që është kthyer përgjigjja te një ankesë që ka qenë nëse ka ankesa tjera ka qenë një afat kohor që është dashtë që secili ka pretendu që ka pas shkelje me ju drejtu këtij komisioni sepse unë mendoj që kishin marr përgjigje.

Te qasja në dokumente dhe në procedura ju siguroj se i kemi të gjitha dhe është e drejtë e çdo këshilltari me kërku sqarime sepse ju jeni të zgjedhurit e popullit.

**Naser Korqa- DSHP**

Po filloj nga Isa Agushi shqetësimin te Qoqajt jo vetëm aty po te gjitha rreth rrotullimet ka problem me këmbësorë të cilët janë të papërgjegjshëm dhe kalojnë rrugën vend e pavend.

Ne si DSHP, jemi angazhuar që të bëjmë shenjëzimin dhe sinjalizimin e gjithë kësaj rruge dhe sidomos te rruga Qoqaj ku sinjalizimi ekziston sa e respektojnë këmbësorët dhe sa nuk e respektojnë është diçka tjetër, por megjithatë ne punën tonë e kemi kryer edhe policia është mirë ashtu siç edhe ju kërkuat me kanë pak më shpesh në atë pjesë që të vetëdijesohen qytetarët për kalimet e rrugës si duhet kaluar.

Mimozë, ne kemi bërë planin e rregullimit të ujësjellësit janë 2600 metra gyp që kanë me u fut në të dy anët e rrugës nga tuneli deri te rruga qarkore, sepse nga rruga qarkore e andej është sistem i ri.

Ibish, me 22.09.2020 unë e kam marr emailin e juaj dhe për dy seanca rresht t’i e din që nuk na u ka leju me marr pjesë përndryshe e kishe marr përgjigjen me kohë edhe në këtë shkresën e juaj e kam vetëm një pyetje ku janë 3 propozime për projektet në vitin 2021, ndërsa është vetëm një pyetje për rrugët brenda fshatit Dobërçan ku janë të planifikuara tëkontraktuara me kontratën me projektin që është rruga Dobërçan në Pogragjë jo Dobërçan –Stublinë siç e keni thënë në shkresën e juaj ku janë të planifikuara të gjitha rrugicat brenda fshatit te Talovit, Caparët dhe një rrugicë tjetër mirëpo për shkak të mungesës së mjeteve nga ana e Ministrisë e cila i ka përgjysmua për këtë vit i ka marr mjetet e planifikuara dhe nuk ka mujtë me u punu kjo është arsyeja përndryshe do të kryhen me kohë .

Bujar, rruga me 4 korsi na ka dal shumë më mirë se sa që është planifiku edhe që është menduar dënimin e qytetarëve, normale që e han dënimin secili që i shkel rregullat e trafikut.

Dalja prej Tregut është e ndaluar kthimi në të majtë është drejtim i obliguar me shku në rrethin te FSK-ja me u kthy për me ardh në qytet për shkak të pengesave që kanë kriju vazhdimisht aty njëjtë sikur që është prej rrugës së Malishevës nuk mundet me u kyç në të majtë pa shku në rreth aty janë shenjat dhe është e shenjëzume me shenjëzim horizontal dhe vertikal.

Krenare, nuk e di ku është kjo rruga “Ibrahim Pacolli”, sinqerisht më mirë ka qenë me ardh dy minuta me shpjegua se ku dhe kërkesën e tyre dhe dalim e rregullojmë.

Arianit, trotuari te Spitali Regjional nëse e ki fjalën në drejtim të rrugës 7 shtatori ose ka TV Meni nuk e di që ka pengesa por gjithë ata banorë janë shumë të kënaqur me atë trotuar që u bë aty ku janë ende duke u zhvilluar punimet dhe ende nuk janë kryer dhe unë jam në proces dhe nëse ka ndonjë vërejtje apo shqetësim ne mundemi në ndërkohë me rregullu po unë po besoj që është sipas projektit bile bile kemi shku jashtë projektit e kemi bë edhe futjen e gypave për instalimet nëntokësore të rrjetit energjetik në bashkëpunim me KEDS dhe në ndërkohë do të largohen edhe shtyllat që janë në anën e majtë dhe gjitha ato kabllo do të hynë nëpër gypa të cilët janë të rregulluar ndërkohë jashtë projektit.

**Hevzi Xhelili:** sa i përket zebrave unë mendoj që sinjalizimi është i mrekullueshëm po aty ka pas nevojë edhe shtesë drejtor, për shkak të qytetarëve se është e vërtetë që e kalojnë zebrën rend e pa rend edhe për atë ndodh ai problemi kishte me qenë mirë me pas semafor te zebrat.

**Krenare Latifi Kqiku:** meqë drejtori tha nuk po e di rrugën “Ibrahim Pacolli”, kam edhe disa foto si dëshmi.

**Arianit Sadiku:** drejtor pikërisht për punët shtesë e kam fjalën tash kur kanë fillu punëtorët e KEDSIT me vendos rrjetin e kabllove, kabllot nuk dalin prej një vrimës në vrimën tjetër e po duhet me intervenu ndoshta edhe me i thye edhe pjesët ku kanë intervenu për atë arsye pyeta se kush është duke e mbikëqyr atë projekt dhe ankesa është e qytetarëve se kam dal edhe e kam vizitu atë zonë për shkak të punëve që janë duke u krye pa mbikëqyrje të askujt hiç ?

**Naser Korqa DSHP**

Arianit është e vërtetë që ka pas pengesa të tilla mbikëqyrëse është kompania e kontraktume prej komunës me Mentor Ibishin ndërsa menaxher i kontratës është Kujtim Bajrami ku ka pas defekte po defekte teknike të cilat janë sanu menjëherë ku ka dal kompania dhe ka vendos gypa tjerë mendoj se ato mund të ndodhin teknikisht.

**Bekim Bajrami DUPMM**

Pyetjet që ndërlidhen me Urbanizmin ishin lokacioni i varrezave lokacionin e ri të varrezave sa për informim edhe njëherë këtu përkundër kërkesave që i kemi bërë juve me bashkëpunua me caktu një lokacion të ri s’keni ardhur asnjëherë.

Tash lokacioni ri që është i parapamë në lagjen Zabeli edhe në Livoq të Epërm i kemi dy opsione varësisht prej zhvillimit që do të ndodh pastaj i kemi të 2 opsionet janë aktive me planin zhvillimor komunal ku jemi munduar me gjetë një mjedis ku të gjithë preken jo vetëm i Zabelit ku ka qenë kundërshtim i madh.

Sa i përket pyetjes për tabelat e rrugëve është edhe komisioni i dytë Isë, ku i kanë rregulluar i kanë marr parasysh gjitha ankesat dhe janë inkorporu ato të cilat kanë mujt me u ba faktikisht është bërë edhe një listë ku ekipa në konsultë me Agjencionin Kadastral të adresave dhe sa e di kanë marr një konfirmim prej tyre, por tash për me implementu këtë projekt do të bëhet një prokurim në vazhdim se nuk ka qenë i parapamë na ka ardhur një kontingjent i tabelave ku në vazhdim në prokurim do ta bëjmë faktikisht një blerje të tillë dhe do të jetë projekt i përbashkët me numërimin e objekteve ku i kemi 30.000 objekte të cilat kanë qenë të numëruara disa herë po vazhdimisht ndërron numri për shkak të ndërtimeve dhe zhvillimeve të reja në terren.

Sa i përket pyetjes së Arianitit, shqetësimin që e ka për një peticion të qytetarëve në Urbanizëm ne mundemi me të siguru që çdo leje ndërtimore apo çdo planifikim të ri e bëjmë konform planeve hapësinore varësisht cili ka qenë në fuqi dhe nëse s’kanë mujtë me marr përgjigjen do të sigurohem që shumë shpejt do ta kenë.

**Nazim Gagica DKA**

Sa i përket ushtruesve të detyrës së drejtorëve të shkollave i nderuari z.Isufi, ky kuvend ka nxjerr një komision për vlerësimin e kandidatëve të mundshëm nga kandidatët potencial për të qenë drejtorë dhe me Udhëzimin Administrativ këta anëtarë komisioni i obligon që të raportojnë në këtë kuvend për tërë procesin, meqë ky proces është ndal është eliminu, atëherë ndoshta do të kishte qenë më mirë që komisioni të vijë dhe të sqarojë, por gjithashtu unë ju njoftoj se edhe Ministria e Arsimit ka nxjerr një Udhëzim të ri Administrativ për zgjedhjen e drejtorëve dhe ky ka qenë një prej arsyeve.

Zvogëlimi i fondit të orëve ne po përballemi me zvogëlimin e fondit të orëve po përballemi me numrin e vogël të nxënësve nëpër shkolla.

Ulja e numrit të nxënësve në shkolla profesor ndikon drejtpërdrejt në normë dhe vitin e kaluar kemi pas 200 nxënës më pak dhe këtë vit i kemi 150 nxënës më pak në shkollat e mesme dhe 350 nxënës më pak nënkupton dikun 15 norma deri në 17 norma mësimore nënkupton që mësimdhënësit me mbet brenda 2 viteve tepricë por ne nuk e bonëm ne e ekuilibruam dhe përkundër rënies së numrit të nxënësve asnjë mësimdhënës në Komunën e Gjilanit tani nuk është tepricë ku jemi munduar me stabilizua dhe ekuilibru në këto rrethana.

Natyrisht që fondi i orëve po bie në lëndë të caktuara po jo në matematikë, jo në fizikë dhe jo në kimi mundet të ketë nëse keni informata po informatat që i kam tani për tani kemi një ekuilibrim të normave në lëndor përkundër pengesave, përkundër vështirësive madje madje DKA nuk është e obligume që medoemos një mësimdhënësi t’ia bëjë 20 orë .

Me Udhëzim Administrativ mësimdhënësi edhe me 6 orë shkon në shkollë nuk jemi të obliguar me ja bë me çdo kusht 20 orë po megjithatë ne kemi stabilizua.

Tani kemi tepricë 20 orë të matematikës nuk kemi mangu orë në shkollat e mesme, kemi 40 orë të fizikës në shkollat e Komunës së Gjilanit, po natyrisht po përballemi me gjuhën angleze, po përballemi me uljen e orëve të gjuhës shqipe, në edukatë fizike këtu e kemi problemin por jo të lëndës specifike.

Po përgjigjemi edhe te një pyetje e cila nuk mu drejtua mua nga Arieta po që lidhet me këtë dua t’ju sqaroj pyeti çka është sigurimi i nxënësve lidhet me shkollat profesionale profesoreshë, shkolla teknike nxënësit e shkollës teknike mbajnë praktikë meqë është edhe z. Isufi këtu e ka informatën ndoshta më të freskët.

Nxënës të kësaj shkolle mbajnë praktikë nëpër biznese, mbajnë praktikë nëpër punëtori të ndryshme dhe shkalla e rrezikut për këta njerëz, për këta nxënës është i lartë dhe ne kemi nda një fond një buxhet që këtyre nxënësve t’u paguhet sigurimi në rast të lëndimit kjo d.m.th është pse ne e kemi planifiku sigurimin e nxënësve të shkollave profesionale për mbajtjen e praktikës.

**Ramiz Ramadani DBP**

Kisha pas qejf Arianiti me qenë këtu meqë ai e bëri pyetjen për Kodrën e Dëshmorëve po megjithatë edhe kështu po i përgjigjem.

Meqë po e konstatoj se Arianiti ka dal në Kodër të Dëshmorëve edhe e ka pa atë hapësirë kisha pas shumë qejf me e transformu ndryshe pyetjen.

P.sh thuhet në atë ambient të mrekullueshëm që e kemi bërë cilat janë masat për përkujdesjen besoj që këtu është ai interesimi që i takon një anëtari të kuvendit ose një qytetari.

Sa për informim i kemi mbjell 1000 fidane, pishë, bredh dhe dy lloje të selvive janë donacion turk TIKA ndërsa mbjelljen e ka realizu në bashkëpunim me Agjensionin e Pylltarisë.

Paraprakisht meqë kemi pas telashe me mbikëqyrjen paraprakisht me operatorin ekonomik ELBAU që është tash për mbikëqyrje dhe DSHP jemi dakordu që ne me marr mbikëqyrjen përsipër ku kemi dal e kemi pastruar atë hapësirën është bërë mbjellja, janë ujit të gjitha ato fidane.

Ajo hapësirë është e veçantë për mua bile unë e konsideroj sublime dhe 722 fidane të tjera i kemi mbjell nga buxheti komunal për të cilat kemi mbikëqyrje 1 vjeçare të operatorit.

Operatori është i obliguar që ato fidane të cilat nuk nxinën do të thotë me i ndërrua këtu e kemi sigurinë në maksimum ndërsa te operatori i parë e kemi bërë mbjelljen dhe kemi me u zotu që vërtetë ato me çdo kusht ai ambient me u ruajt.

Unë ju kisha ftua të gjithëve me dal me i pa besoj që është bërë një mrekulli aq sa është bërë.

**Nevzat Isufi:** pra kemi zvogëlim të normës numrit të orëve brenda klasës jo të normës nuk po flas për normën dhe këtu e kam prej arsimtarëve konkret të arsimit që punojnë aty.

Nëse është drejtimi matematikor ku matematika është si të thuash thelbi i misionit aty atëherë të zvogëlohet ora mësimore e nxënësit duke e ditë që është zvogëluar edhe minutazha atëherë dëmi është shumë i madh në këtë aspekt.

**Shpresa Kurteshi Emini:** Komuna e Gjilanit e ka planin e integritetit që e ka pas në vitin 2015 për periudhë kohore po nëse nuk gaboj sekretaria më përmirëson deri kur ka qenë në bazë të secilit ka punu e ka në hartim planin tjetër të integritetit dhe sapo të përfundojë besoj që do të jetë pranë kuvendit.

**Sadri Arifi:** është mëse e vërtetë që plani i integritetit është miratuar në kuvend dhe nëse ju kujtohet atëherë është formuar edhe një komision për përcjelljen e zbatimit të këtij plani dhe me sa e di Isa ka qenë anëtar i këtij komisioni.

Ky kuvend e ka themeluar atë komision për mbikëqyrjen e zbatimit të planit për integritet që ka të bëjë me luftimin e korrupsionit sidomos në mesin e zyrtarëve publik.

**Shpresa Kurteshi Emini:** ju kujtoj edhe njëherë në Rend ditës e vendosur në pikën 2.8 është Raporti i Qendrës Operative Emergjente në Gjilan, lidhur me situatën e pandemisë dhe e kemi një kërkesë tjetër nga ana e DSHP për riorganizimin e rrugëve në qytet, sqarimet e të cilës do t’i jep drejtori do të tregon më shumë se për çfarë do të bëhet fjalë.

**Naser Korqa DSHP**

Atëherë një sqarim të shkurtër është fjala për rrugët në lagjen Dardania rrugë të cilat janë punuar trotuaret fjala është për rrugë dytësore.

Në ndërkohë mundet sekretaria nëse hyn në rend ditës me ju dërgu raportin dhe hartën e rrugëve të cilat komisioni i ka propozuar me kanë njëkahëshe.

Fjala është për rrugë dytësore d.m.th jo rrugë kryesore me u bë njëkahëshe për shkak se trotuaret janë rindërtu dhe nuk ka mundësi më për parkim në trotuar se në rrugë dytësore po parkohen veturat në rrugë dhe momentin që bëhen dy vetura në atë rrugë atëherë po lindin konflikte të ndryshme.

Edhe ashtu në plan janë me u bë edhe në të ardhmen po e kemi sjell sot për shkak të fluksit të madh sidomos tash të bashkatdhetarëve në mënyrë që nëse kalon, ne prej nesër me fillu me vendosjen e shenjave nëpër rrugë dytësore me u bë njëkahëshe.

**Rend Pune**

**Riza Avdyli:** nuk po e marr fjalën dy tre herë kështu që po i përfshi të gjitha pikat që janë në rend pune dhe për pikën që drejtori e paraqiti do ta lë në fund se edhe ashtu është e fundit.

Në rendin e punës nuk pajtohemi për shumë arsye po unë së pari kërkoj falje gjithë qytetarëve që nuk kam mundur me qenë prezent në takimin e fundit të KPF-së dhe plotësisht e mbështes propozimin e doktorit në fillim, por edhe të kolegëve tjerë për ndihmën, për të prekurit me covid dhe me sa e kuptova dhe e përmendi dikush unë e shtova që edhe për familjet e viktimave nga covidi edhe ata duhet të trajtohen.

Këtë e them se ne si Komunë e Gjilanit njëra ndër komunat e mëdha të Kosovës dhe më të zhvilluarat dhe kur e bëjmë krahasimin i kemi pa gjithë përmes mjeteve të informimit që shumë komuna të vogla kanë fillu këtë nismë dhe e kanë miratuar, pse atëherë Gjilani nuk e ka bërë tash.

Ne si grup i japim mbështetje dhe kjo pikë e rendit të ditës ose duhet të inkorporohet te informata për gjendjen me covid ose të futet si pikë e rendit të ditës.

**Shpresa Kurteshi Emini:** më fal për ndërhyrjen në kuadër të pikës 2.8 diskutohen gjitha çka kanë të bëjnë me situatën e pandemisë për pasojat edhe për çështjet e tjera.

**Riza Avdyli:** kryesuese nuk prish punë për neve ne mundemi ta inkorporojmë edhe në atë pikë po gjithsesi kjo duhet të kaloj sepse u tha këtu nga disa kolegë që komuna ose ekzekutivi është duke e shqyrtua mundësinë ne jemi dhe po i bëjmë gati 10 muaj në pandemi dhe komuna nuk ka qenë në gjendje për 10 muaj me e shqyrtua këtë mundësi.

Sa ju përket këtyre dy pikave ku janë sjell me vonesë materiali dhe ende nuk e kemi në dorë d.m.th informacionin nga Qendra Operative Emergjente, mendoj se është një raport shumë i mangët edhe pse e kemi përcjell punën e kësaj Qendre ndoshta edhe është shumë i saktë.

**Avdyl Aliu:** atëherë për grupin e këshilltarëve të LDK-së të gjitha pikat që janë parapa me i trajtu sot janë të rëndësisë së veçantë secila prej aspektit të vet prej çështjes të cilën e trajton d.m.th nuk ka pikë të parëndësishme sot që kemi me trajtu.

Nuk është e vërtetë që ekzekutivi neve na bën neve vendin e punës se çka kemi me punu çka jo ne jemi vet KPF që e bëjmë rendin e punës edhe që i qesim çështjet që i kemi me trajtu këtu dhe vendimet me i marr.

**Nevzat Isufi:** lidhur me pikat e rendit të ditës është e vërtetë që ne jemi konsultu dhe kemi qenë shumicë në KPF dhe propozimin që e dha doktori ka qenë veç i aprovuar dhe pikërisht në saje të këtij propozimi është ardhur edhe ky far lloj raporti që është sot, por ne kemi kërkuar që gjatë raportimit për këtë pikë të diskutohet pra edhe për format e ndihmës që duhet të kenë qytetarët prandaj unë jam i mendimit që ai do të jetë pika e parë dhe mënyra më e rëndësishme e kësaj seance dhe po të krahasohet me pikën e parë që kemi këtu në rend dite vërtetë del një injorim total ndaj qytetarëve.

Për pikën që u propozu sot nëse veç është ditë prej të gjithëve që periudha fundi i dhjetorit fillimi i janarit është kohë pushimi është dashtë të mendohet më herët për interesin e qytetarëve dhe unë nuk jam për me vendos sot për pikën që erdhi.

**Arta Haziri Nuhiu:** edhe unë plotësisht pajtohem me kolegun paraprak kjo pika sidomos për ndihmën e qytetarëve të prekur me covid do të trajtohet me një ndjeshmëri dhe seriozitet më të plotë duke u nisur nga fakti që shumë anëtarë të familjes kanë humbur ndoshta edhe vendin e punës e mungojnë ndoshta elementet fillestare për t’u trajtuar nga covidi që janë të prekur.

Po nisem nga rrethi familjar i imi ku kam pasur raste kur ka ardhur ndihma e shpejtë për vizitë por që nuk kanë pasur d,m,th përveç aparatit të temperaturës asgjë më shumë dhe kjo pikë të futet në rend dite dhe dua të di edhe pse drejtori i Inspeksionit nuk qenka prezent kam shumë informata të punëtorëve që punojnë nëpër sektorin privat dhe për 3 javë që kanë qenë të izoluar nga IKSHP-ja nuk kanë marr edhe as një mbështetje materiale për atë kohë sa ata kanë qenë të izoluar .

**Ibish Ibishi:** unë po flas për gjitha pikat po mendoj për ato që është e nevojshme me u fol te pika 2.1 mendoj dhe pajtohem plotësisht me mendimin e kryetarit të LVV-së z. Isufi për shkak se ne nuk po themi që nuk është me rëndësi por me u nxjerr gjithë ato vendime për secilin veç e veç dhe për ato të mira natyrore trashëgiminë natyrore që po thuhet mendoj se po humbim shumë kohë po mendimi im është se nuk e di sa keni informata lidhur me ato trashëgimi dhe a është ashtu sikur janë përshkru, sepse është e mundur që disa prej këtyre lisave duhet me i pre se nuk janë aq të vjetër sa është përshkru, mirëpo nuk e di edhe sa janë vizitu këto lokacione të komunës tonë për me i fut këto trashëgimi në mbrojtje për shkak se ka informacione se kemi edhe trashëgimi tjera.

Për këtë mendoj se është dashtë me u bë një manual në të cilin ishin fut këto trashëgimi natyrore ose vlerat e natyrës dhe ai manual të ishte miratu komplet .

Unë propozoj që kjo pikë të largohet nga rendi i ditës ndërsa sa i përket propozimit për ndihmë të qytetarëve ta vendosim si pikë të rendit të ditës dhe të vendosim për këtë çështje.

**Shefik Surdulli:** kjo që e tha kolegu Ibishi është pikërisht edhe njëra prej arsyeve që pika e parë e rendit të ditës rreth mbrojtjes së trashëgimisë natyrore dhe vlerave natyrore në Komunën e Gjilanit të zhvendoset për një seancë tjetër në mënyrë që të plotësohet sepse natyra e Komunës së Gjilanit ka potencial më të madh se kjo që është paraqit të vlerave të monumentit të cilat duhet të merren në mbrojtje, ndonëse unë e përshëndes këtë punë që e ka bë Instituti për t’i marr në mbrojtje këto vlera të natyrës.

Megjithatë duhet të plotësohet pikërisht ashtu siç e tha edhe kolegu paraprakisht në diskutim Ibishi.

**Bekim Bajrami DUPMM**

Unë sot kam ardhur me njoftu në pika të shkurtra për këtë pikë të rendit të ditës që është një punë e rregulluar prej Institutit të Kosovës për mbrojtjen e natyrës në bashkëpunim me sektorin e ambientit te ne.

Është bërë një punë që ka marr kohë kanë dal në terren, janë bërë vizita dhe janë evidentuar gjitha të gjeturat si për trungujt po janë edhe disa zona përveç drunjve.

Është shumë me rëndësi me hy kjo në listë nën mbrojtje dhe mundemi me sjell një vendim prapë për çdo gjetje që i ka ik këtij komisioni ku janë 13 pika në këtë rast, 13 elaborate që janë bërë për secilën pasuri natyrore që llogaritet.

**Propozimin për riorganizimin e rrugëve në lagjen Dardania hyn në rend dite me 19 vota për dhe 3 vota kundër.**

**Shpresa Kurteshi Emini:** pika 2.8 veç se ka qenë rekomandim i kërkesës së KPF-së dhe çështjet që kanë të bëjnë me pandemi, shqetësimet të cilat u ngritën ri diskutohen ndoshta edhe njëherë në pikën 2.8.

**Arbër Ismajli:** askush nuk po e konteston që nuk është kërkesa e mirë apo diçka tjetër është mirë kur vijmë te raporti e diskutojmë bashkë dhe ato mundësi që komuna i ka pas për me ju dal në ndihmë gjithë atyre që janë të prekur qofshin me covid pozitiv qofshin të prekur nga pasojat e pandemisë kryesisht ekonomitë e vogla i kemi ndërmarr ato hapa.

Tash nëse flasim për shuma financiare të ndihmës së tyre unë besoj që sot nuk jemi të gatshëm dhe as unë nuk jam i gatshëm dhe kur të jetë ekzekutivi i gatshëm për një shumë specifike deri sa nuk e dimë edhe se si është buxheti.

Është fundi i vitit dhe në seancën tjetër ulemi dhe e diskutojmë bashkë se është me rëndësi që edhe unë edhe krejt ne jemi të interesuar për të bërë diçka të tillë.

**Nevzat Isufi:** kryesuese për fajin tënd kjo pikë nuk është pikë e parë e rendit të ditës se jemi marr vesh në KPF e kam thirr edhe sekretarin dy dite më herët ka thënë do të intervenoj se ka ardhur pak me vonesë dhe kjo është dashtë me qenë pikë e parë e rendit të ditës.

Gabimet e tua mos u përpiq me na i hedh neve, kam dhënë propozim dhe propozimi duhet të votohet dhe propozimet e të tjerëve ishin që është çështja më e rëndësishme të diskutohet vendimet për çështje të buxhetit ka apo s’ka le të vendoset në drejtori dhe ekzekutiv.

Ne e dimë që është fundi i vitit po ka edhe tepricë buxheti që pas vitit të ri nuk mund të bisedojmë për këto çështje.

**Avdyl Aliu:** në emër të grupit të këshilltarëve nëse nuk janë kundër edhe partnerët por edhe këta flasin e përkrahim ne edhe në KPF e kemi pas këtë mundësi këtë që po e bëjmë sot.

Po propozoj edhe unë që të hyn në rend të ditës kjo le të diskutohet kjo çështje në kuadër të pikës që veç e kemi në rend të ditës d.m.th me u diskutu.

Po pajtohem me Nevzatin me kanë pika e rendi të ditës të votohet edhe propozimi im.

**Shpresa Kurteshi Emini:** prej fillimit ishte kështu po pse s’ishte pikë e rendit të ditës ka qenë problemi se kemi pas materialin me kohë nuk mundemi me vendos pike të rendit të ditës ku sekretaria e kuvendit ka punuar arsyeshëm për shkak se nuk e ka pas materialin.

Momentin që është ardhur materiali prej Qendrës Operative Emergjente, ne e kemi përcjell tek anëtarët e kuvendit dhe ka mbetur si pikë 2.8.

**Riza Abdyli:** nuk pajtohem me propozimin që u dha për me diskutu dhe me u bë muhabete të thata të kota, pse nuk jemi këtu për me i mashtrua dhe me i gënjye qytetarët tanë.

Neve si këshilltarë komunal të këtij kuvendi nuk i intereson se a i merr ekzekutivi dhe kryetari i komunës mjetet nga teprica e buxhetit të këtij viti, apo e ndan një buxhet apo qysh e bën zgjidhjen.

Ne jemi këtu për me ju dal në ndihmë qytetarëve që janë prek me një ndihmë shumë simbolike sepse e dimë të gjithë që diku një i sëmurë ose i prekur nga covid-19 trajtimi i tij ka kushtuar edhe më shumë se 1000 euro.

Secili prej neve që jemi këtu kemi pas një të afërm, një shok ose dike që është prek kështu që nuk jam për me fut në rend të ditës edhe me bo muhabete të thata këtu e me u shty na me njëri tjetrin.

Kryesuese drejtori i Financave është dashtë me qenë prezent këtu te ne, nënkryetari i komunës pasi që kryetari mungon e ka një përgjegjësi shtesë rreth kësaj çështje, rreth kësaj problematike kështu që mos u mundoni njëri me anashkalua këtë pikë e tjetri kishe po bëhem unë i mirë.

**Shpresa Kurteshi Emini:** nuk është ashtu siç po pretendon t’i, qysh po thua t’i, komuna është me krejt kapacitetet në dispozicion të interesit qytetar dhe me ju dal në ndihmë qytetarëve e veçanërisht atyre të prekur me covid-19.

**Arbër Ismajli:** Rizë unë po ta përsëris edhe njëherë qëllimi është i mirë edhe jemi pro kësaj pune, jemi pro këtij diskutimi nuk po i ik askush kësaj përgjegjësie.

Është mirë të takohen shefat e grupeve dhe të diskutojnë për formën qysh e keni mendu dhe vlerën sa është ajo kosto financiare, por nuk mundemi me vendos diçka ad hoc edhe me u thirr në atë po neglizhojmë qytetarët se çdo herë ka mundësi për t’u bërë më shumë.

**Bujar Nevzati:** unë po mundohem vazhdimisht me qenë më i shkurtër po po na detyroni kryesuese dua të flas pak për pandeminë ku edhe unë vet kam qenë i prekur me familje edhe po dua me thënë që e kemi ditë gjendjen nëse 3 muajt e parë kemi pas probleme dhe nuk e kemi njohur këtë pandemi edhe komuna edhe ne si këshilltarë edhe mjekët tanë tash pas 9 muajve besoj që janë të njohura krejt dhe po më habit diskutimet që keni me planifiku me u ul e me planifiku.

Unë tash pyes me të drejt kryesuese Drejtoria e Financave çka ka bërë qe sa muaj, e dini që QKMF nuk ka as gjilpëra.

**Shpresa Kurteshi Emini:** atëherë pika 2.8 Raporti i Qendrës Operative Emergjente në Gjilan të vendoset e para në Rend të ditës për të diskutuar të gjitha propozimet ose çështjet tjera që kanë të bëjnë me pandeminë dhe menaxhimin e saj në Komunën e Gjilanit, ndërsa pikat tjera startojnë si vijojnë.

**Të gjithë janë “për”, Rendin e Punës.**

**Raporti për pandeminë COVID-19 nga Qendra Operative Emergjente në Gjilan**

**Arbër Ismajli:** unë e falënderoj Qendrën Operative Emergjente për Raportin që kanë përgatitur dhe nuk kisha pas dëshirë me u ndal përpos eventualisht në këtë raport edhe pse e keni marr me vonesë keni has në ndonjë paqartësi eventuale.

Po më lejoni me ju njoftu që te faqja e fundit pak shifrat-numrat pra ndryshojnë për shkak që raporti është bërë me datën 19 dhjetor ndërsa sot jemi me datë 24 dhjetor .

Te numri i të shëruarve nga 2686 që kanë qenë në raport tash 2756 është shëruar, te numri i vdekjeve i kemi 93 vdekje deri më sot.

Te numri i rasteve aktive që në raport është 96 kemi 178 raste aktive dhe gjithsej janë 3026 të infektuar me covid deri më sot.

Më lejoni me ju njoftu që gjatë këtyre 3 muajve, muajt më kritik e kemi pas muajin nëntor, në muajin tetor kemi pas 454 raste që kanë qenë të prekur me covid, ndërsa muaji nëntor kanë qenë 1180 raste që janë prekur me covid-19 ndërsa në muajin dhjetor deri tash sa po flasim kemi një rënie në 146 raste në total që sot.

Pati një shqetësim edhe prej këshilltarëve prej Artës që nuk janë ndihmu me barna nëse nuk gaboj pacientetët por me lejoni që përmes QKMF-së kemi bërë furnizimin e 1158 pacientëve me barna gjithashtu kemi asistuar edhe me insulinë mbi 1500 pacientë që kanë marr insulinë prej QKMF-së ndërsa raportin e vizitave të QKMF-së në shtator e kemi 13.504 vizita, në tetor e kemi 15.981, në nëntor 14.557 dhe në total 44000.2 vizita.

Ekipet kujdestare të QKMF-së kanë pas 3 ekipe mobile të cilat e kanë pasur obligim që gjithë ata që kanë qenë në shtëpi dhe në vet izolim me covid me i vizitu dhe me asistua në dhënie të terapisë dhe në gjana tjera të nevojshme që kanë pas.

Janë diku mesatarja deri në 70 familje në ditë ku janë vizituar prej Ekipeve të QKMF-së dhe kanë marr ndihmë ose asistencë mjekësore këto familje.

Më lejoni edhe një informatë me nda me juve që Spitali i Gjilanit ka pas 137 shtretër aktiv për gjithë ata që kanë qenë me covid d.m.th po flasim prej periudhës tetor – nëntor- dhjetor e thash edhe pak më herët që muaji më kritik ka qenë muaji nëntor ndërsa sot nga 137 shtretër që janë në dispozicion të gjithë atyre që kanë nevojë për hospitalizim 43 vetëm i kemi në spital nga numri i përgjithshëm që e thashë më herët.

Nga këta 35 janë të konfirmuar si pozitiv, ndërsa pjesa tjetër mbesin në pritje të rezultateve të Qendrës Rajonale.

Unë e kam përsërit vazhdimisht po edhe ne si ekzekutiv e kemi përsërit shqetësimi ynë ka qenë që diku 10 ditë kemi pas probleme serioze, spitali me furnizim të oksigjenit dhe është diçka që duhet me pranu.

Nuk jam i prirë me ju ik atyre pengesave apo problemeve që i kemi pas gjatë pandemisë nuk është e vërtetë që spitali ka pas mungesë totale të oksigjenit, mirëpo ka pas vështirësi në furnizim në 1 ditë të vetme ne i kemi pas 2 pacientë te të cilët ekipet mjekësore janë detyruar me i bart në Prishtinë si pasojë e mungesës së oksigjenit mirëpo pjesa tjetër është furnizuar me oksigjen.

Mua më vjen keq që edhe Bujari ka qenë i infektuar, por edhe qytetarë tjerë unë e di që ka familje që nuk është vizitu por ndoshta nuk ka pasur nevojë për dorën e shtetit sepse kanë qëndruar mirë financiarisht, ekonomikisht dhe gjitha ato nevoja i kanë plotësuar vet ndoshta ka pasur mundësi të bëhet edhe më mirë, po ne operojmë dhe veprojmë në bazë të kushteve që i kemi dhe situatës që po ballafaqohemi përditë.

Nuk po largohem prej foltores pa e përmend edhe njëherë pikën e nxehtë që ishte para drekës për herë të tretë po e përsëris se jemi dakord me u ul dhe me bisedu me pa financimin efamiljeve që kanë qenë të prekura, mirëpo po ju garantoj që sot nuk mundemi me marr atë vendim për shkak të shumë arsyeve.

E para duhet me ditë vlerën a është mendu me u subvencionu krejt familjet që kanë qenë të prekura, që numri i tyre është diku rreth 3000 mos gabofsha me falni nëse gaboj është mendu me u subvencionu krejt këto familje apo është mendu me u subvencionu vetëm rastet që qëndrojnë më dobët financiarisht edhe duhet me bisedu për vlerën sa këshilltarët komunal e kanë mendu që me nda këtyre familjeve.

Më lejoni me konfirmu që ekzekutivi nuk e ka fut në prioritete ndihmën financiare të familjeve.

**Nevzat Isufi: PËR RAPORTIN E QENDRËS OPERATIVE EMERGJENTE NË GJILAN**

Sa i përket këtij raport mendoj se është mjaft i mangët dhe sipërfaqësor, sepse ne nuk duam të merremi aq shumë me shifrat por duam të përqendrohemi në ndryshimin e gjendje së rëndë faktike të qytetarëve. Me shifra u janë mbushur kokat të gjithë qytetarëve në raportimet e përditshme në mjetet e informimit. Për qytetarët nuk janë të rëndësishme sa takime janë mbajtur nga KKMSH, por sa i është ofruar shërbim atij sa i është ndihmuar atij.

Përhapja dhe numri i të prekurve me virusin Corona -19 ka shkuar deri në atë masë sa nuk ka asnjë nga ne këtu që jemi të pranishëm të mos e ketë dikë qe e njeh nga afër, që e ka familjar, të afërt, mik shok, koleg, fqinj etj. Pra, ata nuk janë vetëm shifra e numra në statistika por janë dëshmitarë të asaj nëpër të cilën kanë kaluar e po kalojnë. Dhe sipas tyre ka mangësi shumë të mëdha në trajtimin e duhur të të sëmurëve të prekur nga ky virus.

Nuk mjafton vetëm gatishmëria e personelit shëndetësor, nëse ata nuk kanë mjete, nuk kanë barëra, nuk kanë aparatura të mjaftueshme nuk kanë staf profesional të mjaftueshëm.

Të gjithë qytetarët e dinë dhe janë të informuar që spitali jonë ka pasur mungesë të oksigjenit, si një artikull elementar dhe i domosdoshëm për trajtim të të sëmurëve e infektuarve nga ky virus, ndërsa në këtë raport të shkurtë nuk thuhet asnjë fjalë.

Madje kur një nga përgjegjësit e këtij spitali ka ngritur alarmin dhe e ka bërë këtë të njohur edhe për publikun, në vend se të ketë angazhime që të sigurohet oksigjeni sa më parë, janë marrë masa për mbulimin e kësaj të vërtete, duke mbyllur faqen e internetit të spitalit. Pra veprime krejtësisht të kundërta me ato të duhurat.

Kjo tregon se sa me transparencë punohet, por edhe raportohet.

Unë jam punëtor arsimi dhe kolektivin tim ka pasur rreth 12-13 % të kolegëve të infektuar, të cilët në 90% janë trajtuar privatisht dhe me fuqinë e mundësive e mjeteve të tyre, dhe askush as i ka vizituar dhe as ka shprehur interesim për ta, përpos që i kanë ftuar në telefon për t’i bërë pjesë të statistikave. Askush nuk i ka kontrolluar nëse ata i përmbahen apo jo izolimit, nëse ata kanë nevojë të testohen apo anëtarët e tjerë të familjes. Besoj rast të tilla keni secili nga ju, nëse doni të tregoni e të bëheni objektiv në paraqitje.

Për këtë arsye për mua ky raport është formal, i mangët, sipërfaqësor dhe nuk i pasqyron gjendjen reale dhe nuk i plotëson kushtet për t’u pranuar si i tillë.

Për këtë arsye njerëzve të prekur që janë me mijëra edhe sipas shifrave tuaja, institucionet tona komunale, duhet dalë në ndihmë edhe me mjete financiare, materiale dhe barëra, varësisht sipas nevojave që ata kanë.

Por për ta bërë këtë duhet formuar komision që formon kriteret bënë një kategorizim rasteve, e familjeve etj. Pastaj formohet komisioni mbikëqyrës që përcjell zbatimin e këtyre punëve. Ky komision të krijohet nga anëtarët e KKMSH dhe anëtar të Kuvendit me shumicë nga opozita.

Propozim yni është që kategorizimi të bëhet në:

1. Personat e infektuar që kanë qenë të prekur por që e kanë kaluar lehtë,
2. Personat e prekur që pasur kanë pasur shpenzime të mëdha
3. Ata që janë shtruar në spital dhe kanë qëndruar 2,4 e 6 javë
4. Vlerësim i personave e familjeve të prekura e me gjendje të rëndë ekonomike
5. Vlerësimi i familjeve të prekura me covid 19 e janë në asistencë sociale.
6. Ndihma për familjet të prekura me virus e që kanë vetëm një të punësuar me të ardhura 300 € uro e më poshtë
7. Lista e familjeve të infektuara me izolim nga 4 -6 javë
8. Lista e familjeve të infektuara të cilat kanë pasur edhe vdekje nga covidi
9. Lista e familjeve të prekura që kanë kaluar covidin, e që kanë gjendje të vështirë ekonomike

Kostoja mesatare për trajtimin e një të infektuari sillet nga 600-650 euro, ndërsa në baza ditore trajtimi i një të sëmuri ka shkuar deri në 50 euro në ditë.

Ndihma financiare dhe me barëra e me pako emergjente të bëhet nga buxheti i komunës apo edhe buxheti i pa shpenzuar për këtë vit.

**Riza Avdyli:** përpara vetes kemi një Raport nga Qendra Operative Emergjente në Gjilan e cila ka paraqit raportin e punës për një periudhë 3 mujore dhe pajtohem edhe unë me Nevzatin që në këtë kohë qytetarit më së paku i interesojnë shifrat dhe numrat, i interesojnë më së paku takimet se sa takime janë mbajt nga anëtarët e kësaj trupe.

Por qytetarit i intereson shumë ndihma të cilën ja ofron komuna në veçanti por edhe në përgjithësi shteti dhe këtu jemi dëshmitarë të gjithë që e kemi pa që nga 2 pushtetet ka qenë një neglizhencë totale rreth rasteve të të infektuarve me covid-19.

Pse e them këtë se ka munguar koordinimi i dy pushteteve e para që është shumë e rëndësishme dhe shumë më lehtë kishte me qenë gjendja sikur të ishte ky koordinim në mënyrën më të mirë të mundshme.

Vetëm ditëve të fundit javën e fundit Qeveria e Kosovës i merr brenda ditës 2 vendime ose edhe 3 rreth orarit të lëvizjes, rreth orarit të punës dhe me të vërtetë qytetarët tanë kanë qenë të hutuar, kanë qenë të habitur se në bazë të cilit vendim duhet ta respektojnë.

Vazhdojmë me ato dështimet tjera të qeverisë lokale sepse këtu jemi duke e diskutu një raport QKMF, mirëpo prapë nuk mundem me i ik përgjegjësisë dhe të nivelit qendror sepse janë të ndërlidhura dhe gjithsesi qytetarët e Gjilanit në veçanti dhe gjithë Kosovës i mirëpresin këto ndihma.

**Arbër Ismajli:** e dini pse e përmenda oksigjenin sepse nuk kemi të drejtë ne si Qendër Operative, as si Kuvend Komunal me fut në raport një diçka e cila është përgjegjësi shtetërore.

Pra kjo përgjegjësi bie mbi Ministrinë e Shëndetësisë dhe ajo çka ne e kemi bërë 10 ditë rend kemi bërë apele publike, lutje në Ministri deklarata për me u kthye kah Gjilani dhe me furnizua Gjilanin me oksigjen sepse aq kemi pas në dorën tonë.

Unë oksigjenin e përmenda për korrektësi sepse kjo që e keni kërkuar është e drejtë edhe normalisht që sot me bë një raport tjetër kemi me bë më të mirë sepse çdo herë na ik diçka.

**Arta Haziri Nuhiu:** lidhur me propozimin edhe unë pajtohem plotësisht dhe duhet të ulemi te flasim me drejtorin e Financave dhe t’ju ndihmojmë të gjithë të prekurve nga covidi.

**Bujar Nevzati:** unë po mundohem të jem i shkurt për arsye po besoj që shumica nga ne jemi përball me një formë tjetër, mirëpo unë kam vërejtje në doktorin, ne një doktor e kemi këtu në kuvend dhe është këshilltar i zëvendëskryeministrit doli e propozoi këtu dhe shkoi.

Ai është më i thirruri me bisedua për këtë temë, mirëpo nuk e di tash arsyen e tij po unë e di një se jam përball me pandeminë jo për çështjen time personale dhe mendoj që jemi fajtor të gjithë me shumë përgjegjësi e di që ka qeverisja komunale, mirëpo edhe ne kemi një pjesë të fajit se kemi mundur më herët me thirr një seancë të jashtëzakonshme dhe me marr këtë vendim që u propozua sot dhe hyni në rend të ditës.

Tash ne po mendoj se kemi dështu në të gjitha aspektet absolut nuk pajtohem me ato që s’kemi dështu kjo është e vërtetë që është në krejt botën dhe është e vërtetë që ka ardhur një virus i paparashikuar dhe i paparë mirëpo tash kur u bën mbi 10 muaj dhe ne akoma po sillemi thuajse sikur në fillim.

Mungesat që keni mundur me i krye me një angazhim tonin pak më të madh ndoshta këtu ka këshilltar që nuk ka qenë në spital asnjëherë për vete personalisht nuk kam qenë por me i vizitu të tjerët dhe me u interesua për të tjerët kam qenë mbi 100 herë edhe sot në mëngjes isha kam shku me ju ndihmu aq sa kam pas mundësi, por gjendja është e rëndë edhe sot ani pse ka ra gjendja se atë që e tha kryetari është e vërtetë.

Edhe me oksigjen pajtohem tash është stabilizua gjendja në spitalin e Gjilanit por një kohë të gjatë nja dy javë ata e kanë pas me orë të caktuar.

Ne mundemi edhe sot se nuk është vonë me i përgatit mjekët tanë për fat të keq jo të gjithë po një pjesë e madhe akoma frikohen prej saj se prej brenda të kanë vlerësua se çka ki një pjesë e njerëzve kanë shku për moskujdes se s’ka pas kush me ju dhanë ndihmë.

**Shefik Surdulli:** diskutimi im është konform kësaj pike të rendit të ditës ajo që e thanë kolegët e mi qëndron sepse pandemia i ka godit të gjitha shtresat e shoqërisë sonë si në gjithë botën por ndihma nuk ka arrit të gjitha kategoritë e shoqërisë sonë për këtë unë kam një diskutim këtu.

Megjithatë me kërkesën për t’i ndihmuar familjet që janë goditur nga pandemia është reale dhe e nevojshme por duhet edhe të specifikohet për cilat familje, cilat kanë nevojë sepsepandemia ka godit të gjithë pa përjashtim edhe ata që kanë pas mundësi materiale për t’u përballur mekëtë fatkeqësi por një pjesë e mirë e shoqërisë nuk ka pasur mundësi me mjete vetanake të përballoj këtë situatë.

Megjithatë unë tash po e shtroj një kërkesë një iniciativë të dy zonjave të nderuara gjilanase të cilat vijnë nga një organizatë joqeveritare e gruas në Gjilan e cila si organizatë është në proces të normalizimit po për shkak të pandemisë ka mbet në këtë stad.

Iniciativa është kërkesë që i drejtohet publikisht Kuvendit komunal posaçërisht asamblistëve nuk e di a keni pas rastin ta përcjellni përmes mediave eventualisht nëse ka ardhur në adresë zyrtare të kuvendit të komunës.

Është fjala për një program përmes së cilit kërkohet t’i ndihmoj komuna disa kategorive të shoqërisë, t’i ndihmoj përmes ndihmës konkrete të cilën e kanë specifiku përmes një programi të paraqitur në këtë iniciativë, t’i ndihmoj të moshuarit pa përkrahje familjare, fëmijëve me sindrom të autizmit dhe të tjerëve me aftësi të kufizuara.

Ato e kanë vlerësua situatën nga që ndihma nuk është ekskluzivisht në të mira materiale me mjete financiare po edhe në forma të tjera nëse më lejoni shkurtimisht për me pa dhe po i nënvizoj disa prej programeve dhe lehtësimeve që kjo organizatë i ka prezantuar si ndihma konkrete për këto kategori.

Një herë në javë të organizohen aktivitete relaksuese të edukatës fizike në Pallatin e Sporteve ose të ndonjë salle të edukatës fizike me fëmijët e kësaj shtrese nga një arsimtar i edukatës fizike dhe psikolog .

Vizita mjekësore në shtëpi 2 herë në javë dhe pajisje me barëra adekuate pastaj vizita të moshuarve dhe ofrim ndihmës shëndetësore në shtëpi dhe shërbimeve vullnetare atyre që jetojnë vet pastaj ndihmave materiale atyre që nuk kanë familje, nuk kanë fëmijë dhe jetojnë me një pension që nuk plotëson kushtet për jetë, hapja e një ambulance adekuate për këta persona, hapja e një qendre me qëndrim ditor ku nga psikologu dhe mjekët adekuat do të qëndronin fëmijët me sindrom të lartpërmendura në një orar të caktuar.

Do të thotë këto ishin disa nga prioritetet kryesore të këtij miniprogrami për të cilën kërkojnë mbështetje nga Kuvendi Komunal respektivisht nga Komuna e Gjilanit .

Këtu janë paraqit pastaj edhe bartësit e realizimit të këtij programi siç e kanë potencuar QKMF bartëse e këtij programi, DKA, Drejtoria për çështje sociale, përfaqësues të prindërve, përfaqësues të HANDIKOSIT dhe organi relevant i cili do ta përkrahte këtë iniciativë shumë të qëlluar.

Unë dhe ju të gjithë kolegët e mi ne kemi obligim që këto iniciativa t’i prezantojmë në kuvendin komunal dhe të kërkojmë nga përfaqësuesit e institucioneve komunale në këtë rast nga kryetari, nga nënkryetari dhe drejtoret në domenin e të cilëve bie ky program që ta ndihmojmë se është një kategori siç kjo që unë e përcolla e cila vërtetë ka nevojë për përkrahjen tonë, për ndihmën tonë në këto kushte të rënda pandemike.

Unë shpresoj që komuna do ta merr seriozisht këtë iniciativë do ta shqyrtoj dhe bashkërisht ka mundësi besoj nëse ka vullnet për ta implementuar këtë praktikë.

**Shpresa Kurteshi Emini:** unë ju falënderoj që e përcollët propozimin e Organizatës në fjalë, në adresën e kuvendit komunal nuk ka ardhur asnjë propozim i tillë, megjithëse sigurisht është ndonjë projekt ku kisha me thënë që krijon kosto financiare, po megjithatë do të shihen mundësitë edhe për realizimin e këtyre propozimeve.

**Shefik Surdulli:** për të qenë korrekt edhe me iniciuesit mua më paska ik dhe me e theksu cilat janë ato që e kanë bërë këtë iniciativë.

Është znj. Makfire Osmani dhe Gjylsym Dindar këto dy zonja, dy gra të cilat në emër të kësaj organizate e kanë paraqit këtë iniciativë, këtë projekt.

**Arieta Rexhepi:** lidhur me këtë çështje vërtetë u fol shumë po është vërtetë shqetësuese fakti se nuk keni menduar për t’ju ndal në ndihmë qytetarëve të prekur me covid.

Vërtetë kemi mbajtur seanca të jashtëzakonshme për ndarje të buxhetit për rishikim, por shuma të ndryshme janë bart në kategori të cilat kanë pasur mundësi me prit.

Sot në këtë seancë në një pauzë prej 15 minutave shefat e grupeve të formojnë një komision i cili do të merret me ndarjen e mjeteve financiare i cili komision e bën edhe kategorizimin e familjeve ku pjesa tjetër të jenë edhe anëtarët nga opozita por edhe udhëheqës të shëndetësisë dhe Drejtorisë së Finacave e në këtë mes edhe kryetari i komunës.

Pastaj në brendësi të këtij komisioni të diskutohet edhe shuma se sa është e nevojshme për t’ju dal në ndihmë qytetarëve.

Në këtë seancë është dashtë me qenë prezent edhe drejtori i Shëndetësisë për të cilin kam disa pyetje cilat barna i shpërndajnë nëpër familjet e prekura me covid ?

A kanë angazhuar në mjekësinë familjare kryesisht staf shtesë p.sh radiolog, pulmolog , mjek të përgjithshëm, teknik mjekësor?

Nëse është e nevojshme të merren me një angazhim të përkohshëm për nja 6 muaj si staf shtesë ashtu që t’ju ndihmojnë kur është e domosdoshme me pas personel mjekësor të mjaftueshëm.

**Ibish Ibishi:** sa i përket kësaj informate që ka ardhur prej Qendrës Operative Emergjente unë mendoj se këtu është një raport real i cili është bërë t’u thirr në punë dhe angazhimet që i ka bërë kjo qendër në bashkëpunim me gjithë ata që kanë dhënë shërbim dhe kanë qenë në gjendje gatishmërie për me i krye obligimet, përgjegjësitë që i kanë pas për me ju dal në ndihmë qytetarëve.

Megjithatë a ka vend më shumë për me ju ndihmua qytetarëve kuptohet që ka sa janë mundësitë ata duhet me ditë duke e pas një informatë të saktë duhet të na vije prej ekzekutivit dhe ana tjetër pse dalim ne me propozime këtu nuk duhet me i mbet hatri kurrkujt për shkak se na e kemi atë përgjegjësi.

Ne nuk thamë që dikush është i pajtimit kundërshton ose e mohon punën e Qendrës Emergjente të cilën e ka ofru dhe nëse dikush mendon se nuk ka dhënë mjaftueshëm atëherë bije në përgjegjësi të tij ose nuk është në rrjedha të kësaj situate .

**Mimoza Kadriu Qerimi:** unë konsideroj se është shpenzuar debati për këtë pikë sepse të gjithë po pajtohemi rreth një çështje dhe te të gjithë po ekziston vullneti që kjo pikë të shtyhet përpara dhe të konkretizohet me diçka konkrete, po prej kësaj prita që nënkryetari tash do të del me një projekt propozim konkret lidhur me datën e takimit dhe kush do të jenë pjesëmarrësit dhe mos të zgjasim më tepër me këtë pikë se momenti nuk është sot me i përcaktu gjitha këto shifrat dhe kush ka me përfitu atëherë mos të humbim kohë më tepër po të arrijmë në përfundim se çka do të bëjmë, kur po takohemi dhe kush do të jenë përfaqësuesit e partive që do të takohemi.

**Isa Agushi:** nuk më erdhi mirë prej nënkryetarit kur doli dhe tha këtu nuk dimë a kemi buxhet a nuk kemi buxhet.

Është shqetësuese kjo punë dhe qysh në mars kam kërkuar se di a ju kujtohet juve kur filloi pandemia t’i lëmë gjitha projektet dhe të merremi me pandeminë si komunë, por kjo ka has në vesh të shurdhër.

A me rëndësi është një jetë e njeriut apo një projekt, unë mendoj që jeta e njeriut është më e shtrenjtë se çdo projekt në komunën e Gjilanit, prandaj kemi ardhur në këtë situatë tani pas 9 muajve s’dimë a kemi buxhet me ju dal në ndihmë qytetarëve kjo është shqetësuese.

Asfalti mundet me prit, trotuari gjitha projektet munden me prit se kjo ndodh njëherë në shekuj, një pandemi po ndodhke çdo 100 vjet d.m.th neve na ka ndodh tani gjithë botës i ndodhi kjo pandemi edhe ne mundemi me kalu këtë pandemi pak më lehtë ama me pas men po në realitet s’jemi kanë kërkun edhe s’jemi shqetësua shumë për këtë punë?

A dini pse sepse shumica prej neve që janë këtu financiarisht jemi të fortë e ata të shkretit qytetar që janë mbrapa ne ata s’kanë mundësi me i ble 50 euro barna.

**Arbër Ismajli:** është e vërtetë që ke qenë njëri ndër këshilltarët e parë që ke kërku që të lihen të gjitha projektet anash e dyta se a kemi të holla apo jo kur të vish në pushtet t’i dhe të vish në vend timin unë në tëndin e sheh që pak mundesh me ndryshua jo më shumë jo veç t’i por secili prej neve.

**Erlehta Osmani:** meqë e tha edhe nënkryetari veç deshta pak me ja lidh grykën kësaj pune se është një çështje të dy taboret e kemi mirë edhe pozita edhe opozita krejt janë për me i ndihmu tash çështja është për me ju dhënë mjete financiare dhe për me ju ndihmu duhet me u bë një analizë se tash p.sh ka mujtë me pas veç një inidivid, një familje covidin, ka pas persona që e kanë pas covidin por kanë kaluar shumë lehtë, ka ndodh që veç me paracetamol e kanë kaluar covidin.

Tash a ka me i marr edhe ai ato mjete që ka me i marr edhe personi tjetër i cili ka hequr 10 ditë në spital d.m.th është çështje që duhet me u diskutu pak më gjerë.

**Shemsedin Ramushi:** para dreke dhe pas dreke fjalimet kanë ndryshuar rrënjësisht me thënë drejt të jem i sinqertë pasdite më kanë pëlqyer debatet rreth kësaj teme se nuk u kanë temë dhe nuk është temë e parëndësishme që ndoshta vlen me mbajt seanca të jashtëzakonshme për të vetmen pikë.

**Arianit Sadiku:** përderisa filloi diskutimi të bëhet jashtë një koncepti të zgjidhjes mendoj që është dashtë menjëherë ta merrni një pauzë 5 minutëshe me shefat konsultohuni dhe bëni zgjidhjen në këtë seancë ose për seancën tjetër kurdo që merreni vesh .

Përderisa fillojnë të bëjnë propozime individuale t’i si kryesuese e ki për detyrë me i qit në votime propozimet prapë kërkoj me një pauzë 15 minutëshe takohuni me shefat e grupeve ose 5 minuta pauzë konsultohuni krejt çka keni mundësitë e zgjidhjes.

**Arbër Ismajli:** do ta vendosim për javën tjetër takimin dhe duhet të bisedojmë edhe me Drejtorinë e Financave.

**Shpresa Kurteshi Emini:** do të jemi në kontakt të vazhdueshëm dhe besoj që në javën e ardhshme do të takohemi së bashku me përfaqësuesit e drejtorisë për buxhet dhe financa dhe me një vlerësim tjetër të gjendjes dhe të rrethanave që janë shkaktuar bashkë me shefat e grupeve politike për me pa pastaj më tutje.

* 1. **Propozim vendimet për marrjen nën mbrojtje të trashëgimisë natyrore (vlerë natyrore) në Komunën e Gjilanit**

**Të gjithë janë “për” për Propozim vendimet për marrjen nën mbrojtje të trashëgimisë natyrore ( vlerë natyrore) në Komunën e Gjilanit.**

* 1. **Draft Rregullore Komunale (KGJ) nr. 6/2020 për përcaktimin e procedurave të dhënies në shfrytëzim të pronës së paluajtshme të komunës për periudhën më pak se një vit**

**Me 19 vota “për “ miratohet Draft Rregullorja Komunale (KGJ) nr. 6/2020 për përcaktimin e procedurave të dhënies në shfrytëzim të pronës së paluajtshme të komunës për periudhën më pak se një vit.**

* 1. **Propozim Rregullore për ndryshimin dhe plotësimin e Rregullores 01.Nr.016-126422 të datës 29.12.2016 për kushtet, kriteret dhe procedurat e ndarjes së subvencioneve**

**Me 19 vota “për” miratohet Propozim Rregullore për ndryshimin dhe plotësimin e Rregullores 01. Nr. 016-126422 të datës 29.12.2016 për kushtet, kriteret dhe procedurat e ndarjes së subvencioneve.**

* 1. **Propozim Plani i punës i KK- Gjilan për vitin 2021**

**Me 21 vota miratohet Propozim Plani i punës i KK-Gjilan për vitin 2021.**

* 1. **Propozim vendimi për miratimin e orarit të mbledhjeve të Kuvendit dhe Komiteteve të KK-Gjilan për vitin 2021**

**Ibish Ibishi:** është e vërtetë që mbledhjet e komiteteve nuk janë mbajt për shkak të pandemisë do të ishte mirë këtu me na njoftu që për vitin e ardhshëm me fillu me mbajtjen e këtyre mbledhjeve për arsye se kushtet janë dhe në ato takime s’kanë me marr pjesë më shumë se 7 persona.

**Me 21 vota për miratohet Propozim vendimi për miratimin e orarit të mbledhjeve të Kuvendit dhe Komiteteve të KK-Gjilan për vitin 2021.**

* 1. **Raporti i punës për vitin 2020 i KKSB**

**Me 18 vota për miratohet Raporti i punës për vitin 2020 i KKSB-së.**

**Nevzat Isufi:** aq shumë po ngutesh kryesuese sa që procesverbalin e kuvendit se ke qitë në votim së pari .

* 1. **Plani i punës për vitin 2021 i KKSB**

**Me 19 vota për, asnjë kundër, të tjerat abstenime miratohet Plani i punës për vitin 2021 i KKSB.**

**Raport i Komisionit për Riorganizimin e Rrugës “Marie Shllaku” dhe Rrugëve të tjera në qytet**

**Burim Berisha:** dëshirojë ta bëj një pyetje për drejtorin, drejtori është duke e dhënë maksimumin për me pas një qytet shumë të mirë duke u bashkëngjit me rrugë me gjitha ato parqe që janë duke u bërë.

Kisha pas një pyetje që rrugët kryesore në Dardani rruga që shkon për te çerdhja dhe ajo tjetra kah Hani a do të ketë mundësi që ta kenë një parking një shirit që të jetë parking në bazë të gjerësisë së rrugës ka mundësi që të krijohet parkingu dhe dy traka dhe këto pjesët tjera që të jenë njëkahëshe ?

Dhe dua ta falënderoj drejtorin e DSHP i cili ka marr hapin për ta rregulluar murin e shkollës fillore “Selami Hallaçi”, dhe për ta bërë një mur më modern dhe i cili do ta rregullon edhe ambientin rreth shkollës!

**Gentrit Murseli:** e di që nuk është kompetencë e DSHP-së, mirëpo veç kisha kërkuar në rast se bëhet rruga njëkahëshe atje janë disa qytetarë të cilët fatkeqësisht po i parkojnë veturat para hyrjes së atyre banorëve që i kanë shtëpitë aty.

Veç me bë një apel publik policisë së Kosovës që me frekuentu sa më shpesh atë rajon mu për shkak që kur të bëhet tash njëra korsi parking shpeshherë edhe parkingjet janë zënë e shtëpive u janë zënë edhe hyrjet aty.

**Ibish Ibishi:** unë përgëzoj për këto rishikime për këto riorganizime të komunikacionit por kam një pyetje konkrete për drejtorin e DSHP ?

Drejtor nëse keni menduar për shkak të tollovive që po krijohen në qytet mos e keni menduar edhe në pjesë të tjera të qytetit ose në qendër edhe kudo qoftë që ka tollovi që po krijohet një riorganizim të komunikacionit ose e keni planifikuar.

**Nevzat Isufi:** si kryesuese e kuvendit të takon me qenë pak më tolerante për shkak se je kryesuese e krejt neve këtu dhe t’i u tregove aq shpirtngushtë sa që nuk qe në gjendje me caktu një orë të datës për mbajtjen e takimit brenda orarit të punës edhe për këtë arsye në mënyrë simbolike për të treguar pakënaqësi ndaj saj ne lëshojmë seancën prej këtij momenti.

**Pas deklarimit të shefit të LVV-së të gjithë anëtarët e LVV-së e lëshuan mbledhjen e seancës së kuvendit.**

**Me 21 vota për miratohet Raporti i Komisionit për Riorganizimin e Rrugës “Marie Shllaku” dhe rrugëve tjera në qytet.**

**Naser Korqa DSHP**

Burim rruga kryesore në momentin që bëhen rrugët dytësore njëkahëshe po besoj që nuk ka me pas më nevojë për me u parku në rrugën kryesore, por megjithatë mbetet me u rishiku edhe ajo.

Për Gentritin në momentin që shenjëzohen këto rrugë dhe bëhen njëkahëshe ka me u bë edhe shenjëzimi horizontal kanë me u caktu vendet ku munden me u parku veturat gjithsesi jo para garazhe dhe para hyrjeve të shtëpive në rrugë dytësore.

Ibish ne i kemi pas bërë edhe rrugën prej xhamisë te Dera Mahallë e kemi bërë njëkahëshe 10 ditë por insistuan disa banorë edhe e kthyem në gjendjen e mëparshme ky ka qenë pilot projekt.

Po edhe atë pjesë do ta sjellim shumë shpejt në kuvend edhe nëse miratohet në kuvend ne gjithsesi do të vendosim që me u bë rrugë njëkahëshe d.m.th prej xhamisë së vogël me shku te rrethi i ETC- së poshtë te KEDSI edhe me u kthy me ardh te xhamia e vogël.

**Miratimi i procesverbalit**

**Unanimisht miratohet procesverbali i mbledhjes së kaluar pa vërejtje.**

**3.Të ndryshme**

**Mimoza Kadriu Qerimi:** megjithëse në fillim e potencova si çështje si kërkesë dhe shqetësim të lagjes dhe nuk mora asnjë përgjigje as nga nënkryetari, drejtori eventualisht si Shërbime Publike.

Fjala është për kërkesën e banorëve të Kompleksit banesor në lagjen Iliria –ish Kamniku është peticion që është organizuar nga qytetarët e atyre ndërtesave të cilët po kërkojnë të riparohen çatitë edhe eventualisht izolohen ato ndërtesa për shkak se qe 40 vite ato janë demoluar dhe ka probleme të shumta nëpër ato ndërtesa duke e marr parasysh që ekzistojnë mbi 216 familje.

**Arbër Ismajli:** ke shumë të drejtë dhe është diçka që është diskutuar edhe më herët në kuvend nëse të kujtohet unë personalisht e kam vizituar lagjen Bojanina po edhe këtu në qendër të qytetit te parku se edhe aty është gjendja e keqe.

Kemi dashtë me bë një ekip për me bë njëfarë vlerësimi apo njëfarë monitorimi të kostos financiare të krejt këtyre që po thua.

Kanë qenë dy elemente kulmi i ndërtesave kolektive apo çatia dhe bodrumet poshtë edhe pse nuk është kompetencë e komunës është me njëfarë ligji nëse s’gaboj unë duhet vet banorët me u mobilizua edhe me krye mirëmbajtjen e ndërtesave kolektive por vullnet kemi pas por në mungesë të buxhetit komunal nuk e kemi kryer sivjet, por edhe pse s’është kompetencë e jona unë personalisht jam i interesuar herën e parë me shiku komuna me ju ndihmua.

**Burim Berisha:** deshta një kërkesë te drejtori i DSHP, a ka ndonjë plan apo është projekti që për rrugën prej kazermës deri te ura e Malishevës a do të filloj vitin e ardhshëm të rregullohet se vërtetë është bërë njëfarë nyje e cila po shkakton probleme, dhe një çështje tjetër rruga e re që lidh pjesën e qytetit me pjesën nga Malisheva kjo rruga prej Agro-Hermesit deri te Kazerma a do të vendoset ndriçimi publik se është një rrugë e cila po shkakton probleme edhe në aksidente apo shkelje të njerëzve për shkak se nuk ka ndriçim publik?

**Arbër Ismajli:** po flas para Naserit sepse sot e kemi marr një projekt prej disa profesionistëve për me pa mundësinë e zgjerimit të rrugës prej sheshit “Abdullah Tahiri” tash deri te pak më larg te hyrja e tregut.

Herën e parë ka kushtu me kosto të madhe financiare por janë bërë një grup i ekspertëve të cilët na i kanë bërë projektin pa pagesë diku 210 metra gjatësi ku e kemi pranuar sot edhe besoj që në pranverë asaj rruge fillon deri sa të kryhet impianti edhe kolektori i ujërave të zeza.

 **Procesmbajtësja Kryesuesja e KK-së**

**Arbëresha Ismaili- Hyseni Shpresa Kurteshi- Emini**